**Zlatko Karač**

Burgologija – Srednjovjekovni utvrđeni gradovi kontinentalne Hrvatske

Zorislav Horvat

Burg Studies – Medieval Fortified Towns of Continental Croatia

Zorislav Horvat

UPI-2M PLUS, d.o.o.; Sveučilište u Zagtrebu, Arhitektonski fakultet

Zagreb, 2014.

Str. 367, ilustr. 467, bilj. uz tekst; Izvodi iz recenzija, Sažetak, Pojmovnik, Literatura, Izvori, O autoru,

[26 /21 cm, c/b, meki uvez]

Urednica: Ariana Štulhofer

Recenzenti: Milan Kruhek, Zlatko Karač

Lektura: Mirjana Ostoja

Korektura: Mirjana Šah

Prijevod na engleski: Neda Borić

Kartografija: Ivica Rendulić

Oblikovanje i prijelom: Saša Stubičar

Tisak: GZH, Zagreb

ISBN 978-953-7703-25-7

CIP 881127 [NSK Zagreb]

The book clearly and systematically sums up the results of the author's research over many years on the medieval burgs of continental Croatia. The content of this monograph is organized into 15 thematic chapters which were previously published as scientific papers in the journal „Prostor“. These texts were subsequently completed and integrated into a coherent entity, and finally adapted for publication as a monograph. The chapters offer an in-depth analysis of the architectural elements, space and parts of the burgs including a critical review of the sources and literature, the position of the burgs, entrances, walls and towers, residential quarters, chapels, roofs, timber structures, ancillary rooms, doors, windows, heating, equipment etc. The monograph does not present the burgs in the form of „a catalogue“ nor does it give their individual detailed analysis. Instead, it provides a comprehensive evaluation of the entire burg heritage in Croatia which comprises hundreds of examples. An exceptionally valuable and attractive part of the book are numerous drawings made by the author himself as well as the architectural surveys and photographs made on site.

Srednjovjekovne utvrde jedan su od najvažnijih segmenata našega spomeničkog naslijeđa, dio su 'identitetskog' sustava hrvatske povijesti, višestruko bitne u raznim strukama i disciplinama. Pažnju istraživača zaokupile su još u 19. stoljeću kao sastavnica preporoditeljskoga interesa za nacionalnu baštinu (I. Kukuljević-Sakcinski, M. Sabljar, R. Lopašić, E. Laszowski). No, sve donedavno jedino sintezno burgološko djelo u našoj stručnoj literaturi bilo je ono G. Szabe: *Sredovječni gradovi u Hrvatskoj i Slavoniji* (1920.), danas zastarijelo i u mnogome neaktualno, uz to i s naglašeno povijesničarskim (a ne arhitektonskim) interpretativnim diskursom**.** Svojevrsnu renesansu interesa za burgove bilježimo tek u novije vrijemepa se gotovo istovremeno s nedavno objavljenom monografijom Zorislava Horvatapojavila i knjiga o srednjovjekovnim plemićkim gradovima autora D. Miletića, drugačije koncepcije no sadržajno posve komplementarna Horvatovom djelu, dok je u pripremi i objava već 'povijesne' (1960.) nikada publicirane habilitacije Sene Sekulić-Gvozdanović o burgovima između Kupe i Save.

Knjiga *Burgologija* Zorislava Horvata monumentalnoga opsega i slojevite sadržajnosti pregledno i sistematično sumira cjeloživotno autorovo istraživanje srednjovjekovnih utvrđenih gradova kontinentalne Hrvatske. Osnovni je sadržaj monografije organiziran u 15 tematskih poglavlja koja je Horvat prethodno kontinuirano objavljivao kao znanstvene članke u časopisu „Prostor“, počevši od 1993. godine. Ovdje je te tekstove dopunio, prilagodio knjižnome izričaju i monografijskoj opremi te ih povezao u tekuću cjelinu u kojoj se kroz poglavlja razvija složena analiza arhitektonskih elemenata, prostora i dijelova burgova (obuhvaćeni su: kritički osvrt na izvore i literaturu, položaj burgova, ulazi, zidine i braništa, branič-kule, stambeni objekti, kapele, krovišta, drvene konstrukcije, pomoćne prostorije, vrata, prozori, grijanje, razna oprema, stilska stratigrafija itd.). Autor se burgovima ne bavi 'kataloški' niti detaljnije elaborira pojedine primjere, već je izlaganje u knjizi tematsko i problemsko, prema pojedinim segmentima arhitekture, čime je modeliran trajni sintezni presjek kroz ukupni korpus naše burgološke baštine, u zadnje vrijeme izložene brzome nestajanju.

Iznimnu vrijednost knjizi daju i brojni autorovi crteži, terenske arhitektonske i fotografske snimke, ali i arhivski predlošci (ilustracijskih je priloga čak 467). S obzirom na tešku terensku dostupnost mnogih zaboravljenih i u pejsažu naših planina 'zagubljenih' utvrda smještenih podalje od naselja i komunkacija, *osobni* doprinos Zorislava Horvata u dokumentiranju i istraživanju fizičkih ostataka burgova je bez usporedbe u našoj znanstvenoj literaturi – jer bi već svojim opsegom i brojnošću dostajao za cijeli jedan institutski pogon! Njegova je knjiga u mnogome pionirsko djelo u korpusu znanja o hrvatskim burgovima, pa je klasičan Szabov historiografski pristup nakon 84 godine sad cjelovito dopunjen kompetentnom arhitektonskom analitikom i bogatom autorskom dokumentacijom.

Stručna je terminologija u knjizi ispravno korištena (iako o pojedinom nazivlju u literaturi postoje dvojbena tumačenja), a tamo gdje se javlja specifično fortifikatorno značenje autor donosi objašnjenja i leksičke reference sabrane u pojmovniku na kraju knjige.Monografija je namijenjenaarhitektima, povjesničarima umjetnosti, arheolozima, općim povjesničarima..., a prema profesionalnim skupinama – sveučilišnim nastavnicima i znanstvenicima, konzervatorima, muzealcima i široj kulturnoj javnosti.

*Burgologija* Zorislava Horvata je kapitalno znanstveno djelo nacionalne važnosti u kojemu je autor sintetizirao svoju veliku medijevalističku i arhitektonsku erudiciju, objedinjujući znanja i rezultate respektabilnoga cjeloživotnog opusa istraživanja srednjovjekovne fortifikacijske arhitekture kontinentalne Hrvatske. Bitan doprinos u besprijekornome produkcijskom segmentu knjige dali su i urednica Ariana Štulhofer i dizajner Saša Stubičar, koji su ozbiljan znanstveni sadržaj oblikovali kao ugodan i estetčan arhitektonski album. Horvatovom smo monografijom priskrbili kompetentnu kritičku reviziju brojnih dosadašnjih istraživanja (koja traju više od stoljeća i pol), ali i opsežno proširenje novim znanjima u tom sloju naše baštine, pri čemu smo dobili djelo kakvo je rijetko i kod velikih europskih naroda i koje zaslužuje i englesko izdanje.

Knjiga pregledno i sistematično sumira cjeloživotno autorovo istraživanje srednjovjekovnih burgova kontinentalne Hrvatske, pri čemu je osnovni sadržaj monografije organiziran u 15 tematskih poglavlja koje je Z. Horvat prethodno kontinuirano objavljivao kao znanstvene članke u časopisu „Prostor“. Ovdje je te tekstove dopunio, prilagodio knjižnome izričaju i monografijskoj opremi, te ih povezao u tekuću cjelinu u kojoj se kroz poglavlja razvija slojevita analiza arhitektonskih elemenata, prostora i dijelova burgova (npr. kritički osvrt na izvore i literaturu, položaj burgova, ulazi, zidine i braništa, branič-kule, stambeni objekti, kapele, krovišta, drvene konstrukcije, pomoćne prostorije, vrata, prozori, grijanje, razna oprema, stilska stratigrafija itd.). Knjiga se burgovima ne bavi 'kataloški' niti detaljnije elaborira pojedine primjere, već se donosi sintezni presjek kroz ukupni korpus naše burgološke baštine, s nekoliko stotina primjera. Iznima vrijednost knjige su i brojni autorovi crteži te terenske arhitektonske i fotografske snimke.